text: Der er rift om arbejdskraften 
  23 september 2016 kl. 11.16
  Der er mange ubesatte jobs i den jyske del af Region Syddanmark. Det viser nye tal fra Styrelsen for Arbejdsmarked og Rekruttering.
  På et år er antallet af stillinger, som arbejdsgivere i Sydjylland ikke kunne få besat med den ønskede arbejdskraft  vokset med 40 procent, nemlig fra 1426 til 1997 forgæves rekrutteringer.
  Udviklingen i Sydjylland er markant sammenlignet med Østjylland, hvor Hedensted og Horsens kommuner er med i opgørelsen, hvor stigningen i forgæves rekruteringer er på 23 procent.
  Jens Gaarde Gad, der er formand for det Regionale Arbejdsmarkedsråd Syd, peger på, at Sydjyllands mange industri-arbejdspladser som en af årsagerne til udviklingen.
  Stigningen i forgæves rekrutteringer afspejler sig  i statistikken over ubesatte stillinger i hele Region Syddanmark, hvor der også er en stigning på 40 procent, nemlig fra  3664 i 2. kvartal 2014 til 5764 i 2. kvartal 2016 ifølge Danmarks Statistik.
  
  